KOMUNIKACIJA KOMISIJE

Ocjena djelovanja koje su poduzeli Portugal i Španjolska



kao odgovor na odluke Vijeća od 8. kolovoza 2016. o pozivanju na poduzimanje mjera za smanjenje deficita koje se smatraju potrebnima za ispravljanje stanja prekomjernog deficita

1.Uvod

Vijeće je 8. kolovoza 2016. donijelo odluke u skladu s člankom 126. stavkom 9. Ugovora o funkcioniranju Europske unije (UFEU) kojima se Portugal i Španjolska pozivaju na poduzimanje mjera za smanjenje deficita koje se smatraju potrebnima za ispravljanje stanja prekomjernog deficita.

Portugal je pozvan okončati stanje prekomjernog deficita do 2016. smanjenjem deficita opće države na 2,5 % BDP u ovoj godini. Taj cilj nije uključivao posljedice neposrednog učinka potencijalne potpore bankama. Prema Komisijinoj proljetnoj prognozi 2016. na kojoj se temelji odluka Vijeća, to je u skladu s nepromijenjenim strukturnim saldom u odnosu na 2015. Vijeće je odlučilo i da bi Portugal trebao iskoristiti sve neočekivane prihode za ubrzanje smanjenja deficita i duga. Osim toga od Portugala je zatraženo da donese i u potpunosti provede mjere konsolidacije za iznos od 0,25 % BDP-a u 2016. uz uštede uključene u Komisijinu proljetnu prognozu 2016. To je prvenstveno podrazumijevalo da se mjere konsolidacije uključene u proračun za 2016. u potpunosti provedu, uključujući dodatnu kontrolu rashoda u javnoj nabavi robe i usluga koja je istaknuta u programu stabilnosti, te dopunu tih ušteda dodatnim strukturnim mjerama kako bi se ostvario potrebni fiskalni napor. Naposljetku, kako bi se osiguralo trajno poboljšanje javnih financija, Vijeće je od Portugala zatražilo strogo provođenje zakona o proračunskom okviru i zakona o kontroli preuzimanja obveza te dodatna poboljšanja u ubiranju prihoda i kontroli rashoda. Od Portugala je zatraženo da dostavi jasno utvrđeni raspored i provede mjere za plaćanje svih dugova i poboljšanje učinkovitosti zdravstvenog sustava, smanjenje oslanjanja mirovinskog sustava na proračunske prijenose i osiguranje fiskalne uštede pri restrukturiranju državnih poduzeća.

Španjolska je pozvana okončati stanje prekomjernog deficita do 2018. smanjenjem deficita opće države na 4,6 % BDP u 2016., 3,1 % BDP-a u 2017. i 2,2 % BDP-a u 2018. Prema ažuriranoj Komisijinoj proljetnoj prognozi 2016. na kojoj se temelji odluka Vijeća, to je u skladu s pogoršanjem strukturnog salda za 0,4 % BDP-a u 2016. i poboljšanjima za 0,5 % BDP-a u 2017. i 2018. Vijeće je odlučilo i da bi Španjolska trebala iskoristiti sve neočekivane prihode za ubrzanje smanjenja deficita i duga te donijeti i u potpunosti provesti mjere konsolidacije za iznos od 0,5 % BDP-a u 2017. i 2018. uz uštede uključene u ažuriranu Komisijinu proljetnu prognozu 2016. Naposljetku, Vijeće je od Španjolske zatražilo da donese mjere za jačanje svojeg fiskalnog okvira, posebno u smislu povećanja automatizma mehanizama za sprečavanje i ispravljanje odstupanja od proračunskih ciljeva i za jačanje doprinosa pravila o potrošnji iz Zakona o stabilnosti održivosti javnih financija. Zatražilo je i da španjolska vlada uspostavi dosljedan okvir za osiguravanje transparentnosti i koordinacije politike javne nabave među svim javnim naručiteljima i subjektima, uključujući odgovarajuće ex ante i ex post kontrolne mehanizme za osiguranje učinkovitosti i pravne usklađenosti.

U skladu s člankom 3. stavkom 4.a Uredbe Vijeća (EZ) br. 1467/97 Vijeće je Portugalu i Španjolskoj odredilo rok 15. listopada 2016. do kojeg trebaju detaljno izvijestiti o djelovanju koje su poduzeli kao odgovor na odluku Vijeća. Izvješće Vijeću i Komisiji u kojem su istaknute mjere fiskalne politike poduzete kako bi se postigli ciljevi koje je postavilo Vijeće Španjolska je dostavila 15. listopada 2016., a Portugal je svoje izvješće dostavio 17. listopada 2016.

Komisija je ispitala proračunske strategije Portugala i Španjolske na temelju informacija sadržanih u izvješćima o poduzetom djelovanju kako bi ocijenila jesu li obje države članice poštovale odluke Vijeća od 8. kolovoza 2016.

Okvir 1.: Metodologija za ocjenjivanje učinkovitog djelovanja U skladu s Uredbom (EZ) br. 1467/97 i Kodeksom ponašanja smatra se da je država članica poduzela učinkovito djelovanje ako je postupila u skladu s preporukom Vijeća iz članka 126. stavka 7. UFEU-a ili odlukom Vijeća o pozivu u skladu s člankom 126. stavkom 9. U Kodeksu ponašanja navodi se da je pri ocjeni učinkovitog djelovanja potrebno osobito voditi računa o tome je li dotična država članica ostvarila godišnje proračunske ciljeve i poboljšala svoj ciklički prilagođeni saldo bez jednokratnih i ostalih privremenih mjera, u skladu s preporukom Vijeća. U skladu s metodologijom za ocjenjivanje učinkovitog djelovanja prvo se provjerava je li država članica ostvarila ciljni ukupni deficit i s time povezano potrebno poboljšanje strukturnog salda kako je navedeno u preporuci Vijeća ili odluci Vijeća o pozivu. Ako jest, postupak se obustavlja. Ako država članica ne ostvari ili postoji opasnost da neće ostvariti ciljni ukupni deficit ili potrebno poboljšanje strukturnog salda, provodi se pomna analiza razloga takvog podbačaja. Pomna analiza kojom se nastoji ocijeniti je li država članica postupila u skladu s preporukom Vijeća ili odlukom Vijeća o pozivu temelji se na dvjema komplementarnim mjerama fiskalnog napora: i. metoda „odozgo prema dolje”, kojom se mjeri promjena strukturnog salda prilagođena za reviziju potencijalnog rasta proizvodnje, neočekivano visokih/niskih prihoda i nepredviđenih događaja u odnosu na osnovni scenarij na kojem se temelji preporuka Vijeća ili odluka Vijeća o pozivu i ii. metoda „odozdo prema gore”, kojom se procjenjuje učinak na proračun provedenih pojedinačnih diskrecijskih fiskalnih mjera i kretanja rashoda koji su pod kontrolom države u odnosu na osnovni scenarij na kojem se temelji preporuka Vijeća ili odluka Vijeća o pozivu. Pomna analiza dopunjuje se ostalim relevantnim kvalitativnim razmatranjima zahvaljujući kojima Komisija može donijeti kvalificiranu odluku o tome je li država članica poduzela dovoljno mjera politika u skladu s preporukom Vijeća ili odlukom Vijeća o pozivu. Ako pomna analiza upućuje na to da je dotična država članica ispunila svoje obveze na razini politika, zaključak ocjene bit će da je poduzeto učinkovito djelovanje. Ako pomna analiza pokaže da obveze na razini politika nisu ispunjene te se očekuje da ciljni ukupni deficiti neće biti ostvareni, zaključak procjene bit će da nije poduzeto učinkovito djelovanje. Međutim, ako se očekuje ostvarenje ciljnih ukupnih deficita, postupak bi trebalo obustaviti.

2.Ocjena djelovanja koje je poduzeo Portugal

2.1.Mjere uključene u izvješće o poduzetom djelovanju i ažurirana proračunska predviđanja

Kako je objašnjeno u izvješću o poduzetom djelovanju koje je Portugal dostavio 17. listopada 2016., Portugal je proveo zamrzavanje 445 milijuna EUR (¼ % BDP-a) u intermedijarnoj potrošnji kao odgovor na odluku Vijeća o pozivu od 8. kolovoza 2016. Tom se mjerom očekuje djelomično neutralizirati čimbenike kojima se povećavaju deficiti navedeni u dokumentu. U izvješću se predviđa deficit opće države od 2,4 % BDP-a u 2016., što je 0,2 % BDP-a iznad cilja programa stabilnosti za 2016. Razlika uglavnom proizlazi iz pogoršanja makroekonomskih izgleda u odnosu na program stabilnosti za 2016., što pridonosi smanjenju predviđenih poreznih prihoda. Na rashodovnoj strani očekuje se da će i dva jednokratna čimbenika povećati deficit opće države (jedan povezan s instrumentom za upravljanje imovinom Oitante — nastalim u okviru sanacije banke Banif —, a drugi povezan s otkazivanjem dviju koncesija).

2.2.Ocjena poduzetog djelovanja